A szuperlicencekkel kapcsolatban már évtizedekkel korábban is merültek fel problémák, egyik emlékezetes példája ennek, amikor a pilóták a GPDA, Niki Lauda és Didier Pironi vezetésével sztrájkba kezdtek az 1982-es szezonnyitó dél-afrikai nagydíjat megelőző napon. A szuperlicenc által megszabott feltételek között volt az is, hogy három évre egyetlen csapathoz kellett volna elköteleződniük, nyilvánossá kellett volna tenniük a pénzügyi megállapodások részleteit, illetve a FISA - az FIA egykori részlege - intézkedéseit tilos lett volna kritikával illetniük. Tiltakozásul bezárkóztak egy bérelt házba Kyalami mellett, megpendítve annak a lehetőségét, hogy nem indulnak el a futamon. Szombatra azonban kompromisszumot kötöttek az FIA-val, így a pilóták elindultak a versenyen.